O **voo 062 de Iberia** era un voo regular de pasaxeiros entre o aeroporto de Málaga e o aeroporto de Londres-Heathrow. O 4 de novembro de 1967 o Sud Aviation Caravelle que operaba a ruta, con rexistro EC-BDD, descendeu moi por debaixo do nivel de voo asignado para a aproximación e bateu contra a ladeira sur de Blackdown Hill en West Sussex, matando os 37 ocupantes do aparello.

Accidente
---------

A hora do accidente foi aproximadamente as 10:02 pm, uns 5 minutos e medio despois de que o avión fose autorizado a descender de FL110 (11 000 pés) a FL60 (6 000 pés). Voando a unha baixa taxa de descenso, o Caravelle primeiro recurtou árbores preto de Black Down House, posteriormente atravesou un gran seto e atravesou un prado matando 65 ovellas e ferindo outras 23. O avión foise desintegrando, esnaquizando un garaxe e danando partes do tellado de Upper Black Down House.

O combustible causou pequenos lumes na ladeira arborada e os restos do avión quedaron espallados ao longo dos 325 metros polos que se arrastrou.

Investigación
-------------

A investigación non puido determinar o motivo polo que o avión descendeu do seu nivel de voo asignado. As gravacións de son tomadas do control de tráfico aéreo e da gravadora de voces da cabina non revelaron nada infrecuente. A investigación declarou que "non se atopou ningunha proba de ningún fallo ou defecto de antes do accidente na estrutura do avión, ou algún defecto de man de obra".

O informe da investigación centrouse moito na posibilidade de que a tripulación puidese malinterpretar os seus altímetros de "tres punteiros", que estaban deseñados para advertir aos pilotos cun indicador de trama cruzada cando a altitude estaba por debaixo dos 10 000 pés. Un extracto do informe dicía:

> 
> 
> "A avión descendeu continuamente a un ritmo constante durante un período de 13 minutos e medio e os punteiros estarían en continuo movemento durante ese tempo, incrementando a probabilidade do erro na lectura. A trama cruzada neste tipo de altimetros aparece primeiro nunha fiestra no disco dos 10 000 pés a unha altura indicada de 26 666 pés e o bordo da trama debería ter estado visible durante os 2 minutos nos que o avión iniciou o seu descenso. A 10 000 pés a trama cruzada enche completamente a fiestra e queda chea sempre que o avión estea por debaixo dos 10 000 pés. Así a trama cruzada tería estado visible para a tripulación durante un período duns 9 minutos e medio antes de que o avión pasase por FL60 e é unha custión de conxecturas se aínda era unha advertencia efectiva para eles nesa etapa do descenso".  
>   
> 
> "Con este tipo de altímetro non é difícil ler unha indicación de 6 000 pés como 16 000 se non se toma en conta a posición do punteiro de 10 000 pés. As probas contra a posibilidade dunha sinxela lectura equivocada deste tipo é a mensaxe do avión ao control de tráfico aéreo informando que estaban pasando FL145, indicando nese momento a tripuación que sabían que estaban por debaixo dos 16 000 pés".
> 
>

Vítimas
-------

Entre os mortos estaba a actriz de cine e televisión británica June Thorburn, que estaba embarazada de cinco meses. Outros personaxes destacados eran o industrial e vicepresidente do Coventry City Football Club John Clarkson, e Donald "Doc" Campbell da Campbell Aircraft Company, fabricante de autoxiros.

Hi unha fosa común e un monumento conmemorativo para 19 dos falecidos a 28 km ao norte do lugar do accidente, no cemiterio de Brookwood, Surrey.

Notas
-----

1. 1 2 3  Aviation Safety Network (ed.). "Descrición do accidente". Consultado o 30 de xaneiro de 2017.
2. ↑  Flight International (ed.). "Caravelle 10.000 ft too low". Consultado o 30 de xaneiro de 2017.
3. 1 2 3 4 5  Flight International (ed.). "Caravelle crash report". Consultado o 30 de xaneiro de 2017.
4. 1 2 3  The Fernhurst Society (ed.). "Blackdown air crash". Consultado o 30 de xaneiro de 2017.
5. ↑  Find a Grave (ed.). "Air Crash Fernhurst". Consultado o 5 de febreiro de 2017.

|  |  |
| --- | --- |
| Control de autoridades | 
* Wd: Q16846287
* ASN: 19671104-1

 |